**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.07.2018, ora 08.00 – 27.07.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 27.07.2018, ora 07.00**

**RÂURI**

**Debitele au fost în creștere, ca urmare a** efectului combinat al precipitaţiilor căzute şi propagării pe râurile din bazinul hidrografic Bârlad, bazinele mijlocii și inferioare ale râurilor: Mureș, Trotuș, Putna, Rm. Sărat, Buzău, Prut, bazinul superior și mijlociu al Crișului Alb și pe cursurile inferioare ale Timișului și Bârzavei.

Creșteri izolate de debite s-au produs și în bazinele hidrografice: Someș, Crișul Negru, Târnava Mare, Târnava Mică, Nera, Olt, Argeș și Ialomița.

Pe râurile din bazinele hidrografice: Olt inferior, Vedea, Argeș inferior debitele au fost relativ staționare, iar pe celelalte râuri, în general, în scădere.

În interval s-au situat:

- la **COTA DE PERICOL** – râul Sighișoara la stația hidrometrică Brazii (300) – jud. AR;

- peste **COTA DE ATENȚIE** - râul Orăștie la stația hidrometrică Grădiștea de Munte (65+13) – jud. AR.

Se situează peste:

- **COTA DE ATENŢIE** râul Siret la staţia hidrometrică Drăgeşti (300+10)- jud. BC.

În interval au fost emise două **ATENŢIONARI** şi patru **AVERTIZĂRI HIDROLOGICE** pentru fenomene imediate.

Este în vigoare **AVERTIZAREA HIDROLOGICĂ** nr.51 din 25.07.2018.

**Debitele vor fi, în general, în creștere, ca urmare a** efectului combinat al precipitaţiilor prognozate şi propagării, exceptând râurile din bazinele hidrografice: Crasna, Barcău, Crișul Repede, Crișul Negru, Timiș, Bârzava, Caraș, Nera, Cerna, Jiu, din bazinul mijlociu și inferior al Someșului unde vor fi, în general, în scădere și cele din bazinul Vedea, bazinul mijlociu și inferior al Argeșului, bazinele inferioare ale Oltului și Ialomiței unde vor fi relativ staționare.

Sunt posibile scurgeri pe versanţi, torenţi, pâraie, viituri rapide pe râuri mici cu posibile efecte de inundaţii locale şi creşteri mai însemnate de niveluri și debite cu posibile depăşiri ale **COTELOR DE APĂRARE** în zonele de deal și de munte din nordul, centrul și estul țării.

Se menţine **AVERTIZAREA HIDROLOGICĂ** nr.51 din 25.07.2018.

**DUNĂRE**

**Debitul la intrarea în ţară (secţiunea Baziaş) în intervalul 26 – 27.07.2018 a fost în creştere, având valoarea de 3700 m3/s**, sub media multianuală a lunii iulie (5350 m3/s).

În aval de Porţile de Fier, debitele au fost în creștere pe sectoarele Gruia – Bechet, Zimnicea – Călărași și la Galați și în scădere pe sectoarele Corabia – Tr. Măgurele, Cernavodă – Brăila și Isaccea - Tulcea.

**Debitul la intrarea în ţară (secţiunea Baziaş) va fi în creștere (3800 m3/s).**

În aval de Porţile de Fier, debitele vor fi în creștere pe sectoarele Gruia – Hârşova şi Galați – Tulcea şi staţionare pe sectorul Vadu Oii – Brăila.

**2.** **Situaţia meteorologică în intervalul 26.07.2018, ora 09.00 – 27.07.2018, ora 06.00**

**Administraţia Naţională de Meteorologie** (A.N.M.) a emis la data de 26.07.2018, la ora 13.00, **ATENŢIONAREA METEOROLOGICĂ Nr. 52 - COD GALBEN**, conform căreia:

„*În intervalul 26 iulie, ora 23.00 – 28 iulie, ora 21.00, în Moldova, sudul și estul Transilvaniei, local în Dobrogea și Muntenia, precum și în zonele de munte, vor fi intervale de timp cu instabilitate atmosferică accentuată, care se va manifesta prin averse ce vor avea și caracter torențial, frecvente descărcări electrice, intensificări ale vântului și izolat grindină. Cantitățile de apă vor depăși 20...25 l/mp și pe arii restrânse 50…70 l/mp.*

*Notă: astfel de fenomene se vor semnala și în restul țării, dar pe arii mai restrânse, îndeosebi în timpul după-amiezelor.”*

Această **ATENŢIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CLUJ, COVASNA, DÂMBOVIŢA, GALAŢI, GORJ, HARGHITA, HUNEDOARA, IAŞI, MEHEDINŢI, MUREŞ, NEAMŢ, PRAHOVA, SĂLAJ, SIBIU, SUCEAVA, TIMIŞ, TULCEA, VASLUI, VÂLCEA şi VRANCEA (31 de prefecturi) - COD GALBEN.*

**ÎN ŢARĂ**

Vremea a fost, în general, instabilă. Cerul a prezentat înnorări temporar accentuate, îndeosebi după-amiaza și seara, când au fost averse și descărcări electrice, pe arii relativ extinse în sudul, centrul și estul teritoriului, precum și în zonele de munte și izolat în rest. Ploile au avut și caracter torențial, astfel în intervale scurte de timp cantitățile de apă au depășit pe arii restrânse 20...25 l/mp și punctiform 50 l/mp pe litoral. Vântul a suflat slab și moderat, cu intensificări de scurtă durată în timpul ploilor, chiar cu aspect de vijelie în județul Cluj. Temperaturile maxime au fost cuprinse între 24 de grade la Suceava, Târgu Neamț, Cotnari, Roman, Joseni și Gurahonț și 32 de grade la Satu Mare, Calafat și Zimnicea, iar la ora 06.00 valorile termice erau cuprinse între 12 grade la Gurahonț și 22 de grade la Gura Portiței, Șiria, București Filaret și Urziceni.

*Indicele temperatură-umezeală (ITU) a atins izolat pragul critic de 80 de unități al disconfortului termic în sudul Munteniei și sud-vestul Olteniei.*

***Observații:*** *în intervalul de diagnoză au fost emise 25 de mesaje pentru fenomene meteorolgice periculoase imediate:*

*- 1 avertizare cod portocaliu emisă de SRPV Constanța;*

*- 24 de atenționări cod galben, emise după cum urmează: 7 atenționări emise de SRPV Craiova, 5 atenționări emise de CNPM pentru Muntenia, câte 4 emise de SRPV Timișoara, SRPV Cluj-Napoca și SRPV Sibiu.*

**LA BUCUREŞTI**

Vremea a fost în continuare ușor instabilă. Cerul a fost temporar noros, iar după-amiaza în unele cartiere s-au semnalat averse slabe. Vântul a suflat slab și moderat. Temperatura maximă, apropiată de normalul perioadei, a fost de 29 de grade la stația meteo Băneasa și 30 de grade la Filaret și Afumați, iar la ora 06.00 se înregistrau 19 grade la Băneasa, 20 de grade la Afumați și 22 de grade la Filaret.

**3. Prognoza meteorologică în intervalul 27.07.2018, ora 09.00 – 28.07.2018, ora 09.00**

**ÎN ŢARĂ**

**Vremea va fi, în general, instabilă. În Moldova, sudul și estul Transilvaniei, local în Dobrogea și Muntenia, precum și în zonele de munte, vor fi intervale de timp cu instabilitate atmosferică accentuată, care se va manifesta prin averse ce vor avea și caracter torențial, frecvente descărcări electrice, intensificări ale vântului și izolat grindină. Cantitățile de apă vor depăși 15...20 l/mp și izolat 40...50 l/mp.** În celelalte regiuni, cerul va fi variabil, iar astfel de fenomene se vor semnala pe arii mai restrânse, îndeosebi după-amiaza. Temperaturile maxime vor fi cuprinse între 24 și 32 de grade, cu cele mai ridicate valori în nord-vest, iar cele minime se vor situa între 14 și 23 de grade.

**LA BUCUREŞTI**

Cerul va avea înnorări temporar accentuate și îndeosebi în a doua parte a zilei și noaptea vor fi averse, descărcări electrice și intensificări de scurtă durată ale vântului. Temperatura maximă va fi de 28...29 de grade, iar cea minimă va fi de 17...19 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională Apele Române** revine cu informații suplimentare referitor la incidentul de mediu (apariţia unei pelicule de produs petrolier) care a avut loc pe râul Moldova, în data de 25.07.2018, în zona localităţii Frasin, judeţul Suceava.

În urma interpretării rezultatelor analizelor efectuate pe probele de apă prelevate, s-a constatat că starea de calitate a apei râului Moldova nu a fost afectată, valorile crescute la indice de permanganat şi suspensii datorându-se precipitaţiilor abundente căzute în zonă.

În data de 26.07.2018, la verificarea efectuată în teren, încă se mai puteau observa mici urme de produse petroliere, în zona învecinată fostei sonde nr. 918. S.G.A. Suceava a intervenit cu un baraj absorbant în aval de zona afectată, pe o lungime de 144 m.

Fenomenul este în desfăşurare, în continuare râul Moldova antrenează, din zona malului stâng, produse petroliere.

S.G.A. Suceava continuă acţiunea de intervenţie şi monitorizare a cursului de apă Moldova până la stoparea fenomenului.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 25.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.07.2018-26.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE